**În iarna vieţii mele nu e frig!**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ÎN IARNA VIEŢII MELE NU E FRIG!

În iarna vieţii mele nu e frig!

Încă mai simt căldura fiinţei tale

Te mângâi în văzduhul de petale,

Şi-n gândul meu secret încă te strig!

Nu mă grăbesc cât te mai port în minte

Şi curgi în mine clipă după clipă

Cu vag parfum de pernă şi de pipă

Ori smirnă dintre lucrurile sfinte.

Eşti viciu ori eşti crez de mântuire,

Izvor de vis şi loc de penitenţă,

Ai fost şi vei rămâne chintesenţă

A vieţii mele plină de iubire.

Se duse toamna iute, tare iute,

Să vină dară iarna, nu mi-e teamă!

Mă bucur să mai prind un vânt de coamă

Când bate din tărâmurile vrute.

Spre vârful muntelui păşesc atent

Să nu strivesc cu pasul meu vreo floare,

Mă las cuprins de viaţă şi de soare

Voind să fiu un călător decent.

Un singur act, o singură cortină

Într-un spectacol numai pentru mine.

Fără ovaţii, fără pantomime

Numai o scenă plină de lumină.

Prin iarnă îmi trec gândurile toate

Şi-mi apăr amintirile cu dinţii.

Aştept, lăsând duşmanilor arginţii,

Crăciunul unei naşteri inversate.

Dar câtă vreme pot să spun “mai sunt”

Încă ascund iubirea în cuvânt!